- Jeg sad og var klar til at slette det med det samme. Jeg havde forventet, at folk ville skrive 'fuck, det er klamt', men det myldrede ind med likes og positive kommentarer.

Fra den dag var alting forandret for Ida.

Pludselig gik det stærkt. I løbet af kort tid havde hun skrevet en klumme i Politiken, medvirket i Aftenshowet, Go' Morgen Danmark og Deadline. Danskerne var nysgerrige, og Ida stillede sig i forreste række for at svare på spørgsmålene.

© privat Kort om Ida Rud 37 år og bor i København.

Filmnørd, filmanmelder og kropsaktivist.

Journalist på 'Troldspejlet og Co.', som kommer på DR2 til vinter.

En del af 'Troldspejlet podcast'.

'Jeg gør det for 12-årige Ida'

Som barn var det ikke nemt at være Ida.

Allerede som femårig blev hun klar over, at hun var anderledes, og hendes barndom og ungdom var præget af overspisning, mobning og ensomhed.

I dag er Ida kommet så langt, at hun har ladet DR3 komme helt tæt på med kameraerne. I dokumentarserien 'Tykke Ida' fortæller hun hudløst ærligt om, hvordan det er at være hende.

- Jeg laver de her udsendelser for 12-årige Ida, der vejede over 90 kilo og troede, at hun var den klammeste og allermest ensomme i hele verden. Jeg ville ønske, at der havde været Instagram og det væld af kropspositivistiske profiler, da jeg var 12 år. Dem så man ikke i mediebilledet. Jeg manglede bare et tykt forbillede. Og det ved jeg, at jeg er på Instagram.

Når Ida lægger afklædte billeder på Instagram og stiller op i tv-programmer og aviser, får hun masser af reaktioner.